Qishloq xoʻjaligini mexanizatsiyalash darajasini yanada oshirish chora-tadbirlari toʻgʻrisida
(resolution, 2026-05-21)

Qishloq xoʻjaligida zamonaviy agrotexnologiyalarni keng joriy etish, ekinlarni ekish, yetishtirish va hosilni yigʻib olishni bosqichma-bosqich toʻliq mexanizatsiyalash, agrar sohada qishloq xoʻjaligi texnikalariga servis (texnik holatini koʻrikdan oʻtkazish va taʼmirlash) xizmatlari koʻrsatish darajasini oshirish va servis ustaxonalari texnologik bazasini rivojlantirish maqsadida: 1. Qishloq xoʻjaligi vazirligi, Oʻzbekiston fermer, dehqon xoʻjaliklari va tomorqa yer egalari kengashining paxta yetishtiruvchilar bilan kelishgan holda 2025-yildan boshlab barcha paxta ekiladigan maydonlarda bosqichma-bosqich paxta chigitini qator orasi 76 sm kenglikda qoʻshqator qilib, aniq donalab ekuvchi koʻp funksiyali chigit ekish seyalkalari orqali (plyonka ostiga shlang bilan) ekishga va paxta xomashyosi hosilini mashinalar yordamida terib olishga oʻtish toʻgʻrisidagi axboroti maʼlumot uchun qabul qilinsin. 2. Investitsiyalar, sanoat va savdo vazirligi, Iqtisodiyot va moliya vazirligi hamda Qishloq xoʻjaligi vazirligi 2025-2026-yillarda qishloq xoʻjaligi mahsulotlari ishlab chiqaruvchilar, qishloq xoʻjaligi kooperatsiyalari, qishloq xoʻjaligi korxonalari va mahallalarga agrotexnik xizmatlar koʻrsatuvchi tadbirkorlarga mazkur qarorga 1-ilovada keltirilgan zamonaviy qishloq xoʻjaligi texnikalarini kredit yoki lizing shartlarida yetkazib berishni tashkil etish uchun Jahon bankining: “Qishloq xoʻjaligini modernizatsiya qilish” loyihasi doirasida ajratilgan mablagʻlar hisobidan 34 million AQSH dollari hamda “Fargʻona vodiysida qishloq tadbirkorligini rivojlantirish” loyihasi doirasida ajratilgan mablagʻlar hisobidan 19,5 million AQSH dollarini lizing tashkilotlariga yoʻnaltirish boʻyicha Jahon bankining roziligi olinganligini inobatga olib, bir oy muddatda mazkur mablagʻlarning belgilangan tartibda lizing tashkilotlariga ajratilishini; “Qishloq xoʻjaligini modernizatsiya qilish” loyihasi doirasida tayyor bogʻ va kichik agrologistika loyihalari uchun koʻzda tutilgan mablagʻlardan 65 million AQSH dollarini zamonaviy qishloq xoʻjaligi texnikalari sotib olish uchun yoʻnaltirish masalasini uch oy muddatda Jahon banki bilan kelishib, qarz bitimiga tegishli oʻzgartirishlar kiritilishini taʼminlasin. 3. Qoraqalpogʻiston Respublikasi Vazirlar Kengashi Raisi va viloyatlar hokimlari 2025-yilda xarid qilinadigan paxta terish mashinalari, lazerli yer tekislagichlar, aniq donalab ekuvchi koʻp funksiyali chigit ekish seyalkalarini xarid qiladigan talabgorlar roʻyxatini shakllantirish, yetkazib beruvchilar bilan shartnomalar tuzish va boʻnak mablagʻlarini yoʻnaltirish ishlarining 2025-yil 1-fevralga qadar yakunlanishini taʼminlasin. 4. Belgilansinki: a) 2025-yil 1-yanvardan boshlab, qishloq xoʻjaligi texnikalari yetkazib berishda amaldagi qonunchilikka muvofiq qoʻllaniladigan imtiyozlar (subsidiya, soliq va bojxona imtiyozlari va moliyaviy yordamlar) faqat mahalliy ishlab chiqaruvchilar va dilerlar orqali muomalaga chiqariladigan qishloq xoʻjaligi texnikalariga nisbatan tatbiq etiladi; b) 2027-yil 1-yanvarga qadar quyidagilar bojxona bojidan va utilizatsiya yigʻimidan ozod qilinadi: qishloq xoʻjaligi mahsulotlari ishlab chiqaruvchilar, qishloq xoʻjaligi kooperatsiyalari va qishloq xoʻjaligiga agrotexnik xizmatlar koʻrsatuvchi tadbirkorlar tomonidan oʻz ehtiyojlari uchun oʻrnatilgan tartibda shakllantiriladigan roʻyxat boʻyicha xorijdan olib kelinadigan hamda ishlab chiqarilganiga 10 yildan oshmagan paxta terish kombaynlari, oʻziyurar ozuqa yigʻuvchi va bogʻdorchilik kombaynlari, koʻchat koʻmish va ochish texnikalari; mahalliy ishlab chiqaruvchilar va dilerlik xizmati tomonidan xorijdan olib kelinadigan yangi paxta terish kombaynlari, oʻziyurar ozuqa yigʻuvchi va bogʻdorchilik kombaynlari, koʻchat koʻmish va ochish texnikalari; v) 2025-yil 1-martdan boshlab amaldagi qonunchilikda belgilangan imtiyozlardan (subsidiya, soliq va bojxona imtiyozlari va moliyaviy yordamlar) foydalangan holda xarid qilingan, shu jumladan, respublikada ishlab chiqarilgan va import qilingan yangi traktorlar va kombaynlarni ularga GPS qurilmasini oʻrnatmagan holda davlat roʻyxatidan oʻtkazish va ulardan foydalanish taqiqlanadi; g) 2028-yil 1-yanvardan boshlab asosiy paxta va gʻalla hosili uchun paxta chigiti va bugʻdoyni ekishda aniq donalab ekmaydigan seyalkalardan foydalanish taqiqlanadi; d) amaldagi qonunchilikda belgilangan imtiyozlardan (subsidiya, soliq va bojxona imtiyozlari va moliyaviy yordamlar) foydalangan holda xarid qilingan mazkur qarorga 1-ilovada keltirilgan yangi traktor va kombaynlar (1 — 6-pozitsiyalar) 3 yil davomida boshqa shaxslarga sotilganda, berilgan barcha imtiyozlar bekor qilinadi va imtiyoz summalari 25 foiz jarima qoʻllangan holda Davlat budjeti daromadiga undiriladi. Bunda 2024-yildan boshlab lizing asosida berilgan paxta terish mashinalari qishloq xoʻjaligi korxonalari faoliyatiga bogʻliq boʻlmagan holda (fermer xoʻjaliklari yoki klasterlarning yer maydonlari davlat ehtiyojlari (zaxira) uchun olib qoʻyilganda yoki qishloq xoʻjaligi korxonalariga nisbatan belgilangan tartibda bankrotlik tartib-taomillari qoʻllanilganda) qayta rasmiylashtirilganda lizing toʻlovlari uchun beriladigan subsidiyalar istisno tariqasida saqlanib qolinadi; e) qishloq xoʻjaligi texnikalariga xizmat koʻrsatuvchi tadbirkorlik subyektlarining buyurtmasi (talabi) boʻyicha aholi bandligiga koʻmaklashish markazlari yoʻllanmasiga asosan ishsiz yoshlarni zamonaviy qishloq xoʻjaligi texnikalariga xizmat koʻrsatuvchi mutaxassis sifatida va ushbu texnikalarni boshqaruvchi operatorlikka (traktorchi-mashinist) oʻqitish va qayta tayyorlash xarajatlari Bandlikka koʻmaklashish davlat jamgʻarmasi hisobidan qoplab beriladi; j) 2025-yil 1-yanvardan 2028-yil 1-yanvarga qadar qishloq xoʻjaligi texnikalarini taʼmirlash, agrotexnik xizmatlar koʻrsatish, shu jumladan, ekin maydonlarini lazerli yer tekislagich yordamida tekislash, gʻoʻzani chilpish (chekanka) va defoliatsiyalash xizmatlarini koʻrsatuvchi tadbirkorlik subyektlariga (bundan klasterlar mustasno) yuridik shaxslardan olinadigan yer soligʻi va yuridik shaxslarning mol-mulkiga solinadigan soliq stavkalari 50 foizga kamaytiriladi. 5. Qishloq xoʻjaligi vazirligi Agrosanoat majmui ustidan nazorat qilish inspeksiyasi bilan birgalikda: import qilingan qishloq xoʻjaligi texnikalarini sotuvchi dilerlarning davlat reyestri yuritilishini; bir oy muddatda dilerlik xizmatlari uchun talablarning (faoliyatni roʻyxatdan oʻtkazish, ekologik va texnik standartlarga rioya etish, sertifikatsiyalash, traktorchi-mashinistlarning kasb mahoratini oshirish, biznesni sugʻurtalash, sotuvdan keyin kafolat va kafolatdan keyingi texnik xizmat) Vazirlar Mahkamasiga tasdiqlash uchun kiritilishini taʼminlasin. 6. Qishloq xoʻjaligi texnikalari ishlab chiqaruvchi mahalliy korxonalar tomonidan oʻz ehtiyoji uchun oʻrnatilgan tartibda shakllantiriladigan roʻyxat boʻyicha xorijdan olib kelinadigan qishloq xoʻjaligi texnikalarining butlovchi va ehtiyot qismlari 2028-yil 1-yanvarga qadar bojxona bojidan ozod qilinsin. Bunda ushbu imtiyoz hisobiga tejalgan mablagʻlarning hisobi alohida yuritilib, mahalliy ishlab chiqarishni kengaytirish va modernizatsiyalashga yoʻnaltirilishi va mazkur talab bajarilmaganda ushbu mablagʻlar Davlat budjeti daromadiga undirilishi belgilab qoʻyilsin. 7. “Oʻzavtosanoat” AJ Qishloq xoʻjaligi vazirligi bilan birgalikda: xorijiy kompaniyalarni jalb qilgan holda 2025-yil 1-aprelga qadar 100 dona aniq donalab ekuvchi koʻp funksiyali chigit ekish seyalkalarini, 2025-yil 1-sentabrga qadar 50 dona zamonaviy paxta terish kombaynlari, 10 donadan ozuqa yigʻuvchi, bogʻdorchilik kombaynlari, koʻchat koʻmish va ochish texnikalarini mahalliylashtirgan holda ishlab chiqarilishini va ushbu texnikalarning samaradorligini 2025-yil hosilida tarmoq ilmiy-tadqiqot institutlarini jalb etgan holda agrotexnik tadbirlarni bajarish rejimlarida oʻrganishni taʼminlasin; bir oy muddatda Bosh vazir huzurida qishloq xoʻjaligi texnikalarini mahalliylashtirish boʻyicha taqdimot oʻtkazilishini taʼminlasin. 8. Belgilansinki, Oʻzbekiston Respublikasi Prezidentining 2021-yil 11-noyabrdagi “Chirchiq shahrida qishloq xoʻjaligi mashinasozlik klasterini tashkil qilish chora-tadbirlari toʻgʻrisida”gi PQ-7-son qarorida nazarda tutilgan subsidiyalar mahalliy ishlab chiqaruvchi korxonalarda ishlab chiqarilgan hamda xorijdan tayyor holda olib kelinadigan aniq donalab ekuvchi koʻp funksiyali chigit ekish seyalkalari, gʻalla oʻrish kombaynlari hamda paxta terish kombaynlari uchun, istisno tariqasida, 2026-yil 1-yanvarga qadar tatbiq etiladi. Bunda mazkur tartib 2024-yilda tayyor holda import qilingan paxta terish kombaynlariga nisbatan ham qoʻllaniladi. Iqtisodiyot va moliya vazirligi har yili Davlat budjeti parametrlarini shakllantirishda qishloq xoʻjaligi texnikalari xaridi qiymatining hamda foiz xarajatlarining bir qismini subsidiyalash uchun tegishli mablagʻlar koʻzda tutib borilishini taʼminlasin. 9. Qishloq xoʻjaligi vazirligi Oliy taʼlim, fan va innovatsiyalar vazirligi, Kambagʻallikni qisqartirish va bandlik vazirligi, Savdo-sanoat palatasi, “Oʻzavtosanoat” AJ bilan birgalikda qishloq xoʻjaligi texnikalari ishlab chiqaruvchi korxonalar dilerlari hamkorligida “Toshkent irrigatsiya va qishloq xoʻjaligini mexanizatsiyalash muhandislari instituti” Milliy tadqiqot universitetining oʻquv bazasida va respublikaning barcha hududlarida zamonaviy qishloq xoʻjaligi texnikalarini boshqaruvchi traktorchi-mashinistlarni hamda ushbu texnikalarga xizmat koʻrsatish markazlari uchun malakali mutaxassislarni tayyorlash kurslarini tashkil etsin. 10. “Oʻzavtosanoat” AJ, Qishloq xoʻjaligi vazirligi, Raqamli texnologiyalar vazirligi Agrosanoat majmui ustidan nazorat qilish inspeksiyasi, lizing kompaniyalari hamda manfaatdor idoralar bilan birgalikda 2025-yil 1-martga qadar paxta terish kombaynlarini xarid qilish, xaridni moliyalashtirish, subsidiyalardan foydalanish, qishloq xoʻjaligi texnikalarini davlat roʻyxatidan oʻtkazish, servis xizmatlaridan foydalanish hamda ehtiyot qismlarni xarid qilish imkoniyatini beruvchi raqamlashtirilgan yagona axborot portalining toʻliq ishga tushirilishini taʼminlasin. 11. Qoraqalpogʻiston Respublikasi Vazirlar Kengashi Raisi hamda viloyatlar hokimlari qishloq xoʻjaligi texnikalari yetkazib beruvchi dilerlarga servis xizmatlari koʻrsatish shoxobchalarini tashkil etish uchun qonunchilikda belgilangan tartibda zarur bino-inshootlar olishga amaliy yordam koʻrsatsin. 12. Qishloq xoʻjaligi vazirligi ikki oy muddatda qonunchilik hujjatlariga ushbu qarordan kelib chiqadigan oʻzgartirish va qoʻshimchalar toʻgʻrisida Vazirlar Mahkamasiga takliflar kiritsin. 13. Oʻzbekiston Respublikasi Prezidentining ayrim qarorlariga 2-ilovaga muvofiq oʻzgartirishlar kiritilsin. 14. Bosh prokuratura (J. Xatamov) mazkur qaror bilan qishloq xoʻjaligi texnikalarini xarid qilish boʻyicha belgilangan imtiyozlar va ajratilgan mablagʻlardan maqsadli va manzilli foydalanilishi ustidan qatʼiy nazorat oʻrnatsin. 15. Mazkur qarorning ijrosini samarali tashkil qilishga masʼul etib Bosh vazir oʻrinbosarlari J.A. Qoʻchqorov va J.A. Xodjayev hamda qishloq xoʻjaligi vaziri I.Yu. Abduraxmonov belgilansin. Qaror ijrosini muhokama qilib borish, ijro uchun masʼul idoralar faoliyatini muvofiqlashtirish va nazorat qilish Oʻzbekiston Respublikasi Bosh vaziri A.N. Aripov zimmasiga yuklansin. T/r Texnikalar nomlari TIF TN kodi 1. Quvvati 140 ot kuchiga teng va undan yuqori boʻlgan umumiy foydalanishdagi (GPS qurilmali) gʻildirakli traktorlar 8701 93 100 0 2. Quvvati 80 — 110 ot kuchiga teng boʻlgan universal chopiq traktorlar (GPS qurilmali) 8701 93 100 0 3. Quvvati 80 — 110 ot kuchiga teng boʻlgan (GPS qurilmali) yuqori klirensli traktorlar 8701 93 100 0 4. Quvvati 40 — 60 ot kuchiga teng boʻlgan bogʻdorchilikda ishlatiladigan (GPS qurilmali) traktorlar 8701 93 100 0 5. Gʻalla oʻrish kombaynlari (GPS qurilmali) 8433 51 000 1 6. Paxta terish mashinalari (GPS qurilmali) 8433 52 000 0 7. Lazerli yer tekislagichlar 8 432 800 000 8. Aylanma omochlar 8 432 100 000 9. Diskli boronalar 8 432 210 000 10. Ekin ekish (elektron boshqaruvli, oʻgʻit va gerbitsid sepish moslamali, pnevmatik) seyalkalari 8432 31 110 0 11. Yuqori aniqlikdagi va koʻp funksiyali barabanli seyalkalar (bir vaqtda urugʻlik ekish, tomchilatib sugʻorish shlanglarini yotqizish va plyonka tortishga moʻljallangan) 8432 31 110 0 12. Don ekish seyalkalari 8432 31 110 0 13. No-till texnologiyada urugʻlik ekish seyalkasi 8432 31 110 0 14. Tirkamalar 8716 20 000 0 15. Ventilyatorli purkagichlar (OVX) 8424 49 990 0 16. Shtangali purkagichlar (mayda dispersli) 8424 49 990 0 17. Kultivatorlar 8432 29 100 0 1. Oʻzbekiston Respublikasi Prezidentining 2022-yil 28-yanvardagi “Qishloq xoʻjaligi ekinlari urugʻchiligini yanada rivojlantirish boʻyicha qoʻshimcha chora-tadbirlar toʻgʻrisida”gi PQ-106-son qaroriga 4-ilovaning 7-pozitsiyasi chiqarib tashlansin. 2. Oʻzbekiston Respublikasi Prezidentining 2024-yil 30-sentabrdagi “Qishloq xoʻjaligi vazirligi huzuridagi Agrosanoatni rivojlantirish agentligi faoliyatini tashkil etish toʻgʻrisida”gi PQ-344-son qarorining 12-bandi quyidagi tahrirda bayon etilsin: “12. Vazirlar Mahkamasi (J. Qoʻchqorov, J. Xodjayev), Qishloq xoʻjaligi vazirligi (I. Abduraxmonov) 2025-yil 1-iyunga qadar Jahon banki bilan muzokaralar oʻtkazgan holda Jahon bankining “Oʻzbekiston Respublikasi qishloq xoʻjaligini modernizatsiya qilish” loyihasi doirasida tayyor kichik agrologistika loyihalari uchun ajratilgan 65 million AQSH dollari miqdoridagi mablagʻlardan maqsadli foydalanish va agrologistika sohasiga yoʻnaltirish boʻyicha aniq mexanizmlarni joriy qilsin”.